Akvitaania hertsogkond

Ajalugu

Esimene Akvitaania hertsog, kelle nimi oli Felix, valitses hertsogkonda umbes aastast 660 ja nagu tema järglane Lupus, vandus ilmselt truudust Frangi kuningatele. Nende valitsuspaik oli Toulouse ja nad ei olnud frangid, vaid kohalikud aadlikud – Felix oli gallo-roomlane ja Lupus võib-olla bask. Nad kumbki ei olnud frankide nimetatud, vaid sõltumatud hertsogid, valitsedes Akvitaania ja Vaskoonia ühisvaldust (mida eraldas Garonne'i jõgi). 
Umbes 7. sajandi lõpul tegi Lupus'i järglane hertsogina, Eudes, end selle piirkonna isandaks. Ta sõlmis rahulepingu Karl Martelliga ja põhjustas aastal 721 mauridele hävitava kaotuse Toulouse'i lahingus. Siiski ihkas Karl Martell lõunapoolseid alasid, ületas aastal 731 Loire'i jõe ja rüüstas Akvitaaniat. Eudes tõmbas frangid lahingusse, kuid kaotas ja nõrgenes. Varsti pärast seda lahingut, aastal 732, rüüstasid maurid Vaskooniat ja Akvitaaniat kuni Poitiers'ni ja võitsid Eudes'i kaks korda Bordeaux' lähistel. Eudes ei näinud muud võimalust, kui küsida abi Karl Martellilt ja vanduda truudust Frangi vürstile.
Eudes'i järglane oli tema poeg Hunald, kes pöördus tagasi iseseisvuse juurde, trotsides nii frankide kuninga Karl Martelli võimu. Karolingide juht ründas Hunaldit kaks korda, aastatel 735 ja 736, kuid oli võimetu hertsogit ja Akvitaania võtmelinnade, Bourges'i, Limoges'i jne. krahvide kokkupandud armeed täielikult alistama. Lõppude lõpuks taandus Hunald kloostrisse, jättes nii kuningriigi kui ka jätkuva konflikti Waiferile. Mõne aasta jooksul pidas Waifer visalt ebavõrdset võitlust frankidega, kuid tema mõrv aastal 768 tähistas Akvitaania suhtelise iseseisvuse lõppu.

Karolingid

Aastal 781 kinkis Karl Suur Akvitaania oma noorele pojale Ludwigile, ja kui Ludwigit kirjeldati üldiselt kuningana, viidati Akvitaaniale Karolingide ajastul kui kuningriigile ja mitte kui hertsogkonnale. Kui Ludwig järgnes aastal 814 Karl Suurele keisrina, andis ta Akvitaania oma pojale Pippin I-le, pärast kelle surma aastal 838 valis Akvitaania aadel oma kuningaks tema poja Pippin II (suri aastal 865). Keiser Ludwig I oli siiski vastu sellisele korraldusele ja andis kuningriigi oma nooremale pojale Charlesile, hilisem keiser Charles II Paljaspea. Segaduse ja konflikti tulemusel langes see lõpuks Charlesile, kuigi aastatel 845 – 852 omas kuningriiki Pippin II. Aastal 852 vangistati Pippin II Charles II Paljaspea poolt, kes varsti pärast seda kuulutas oma poja Charles'i Akvitaania valitsejaks. Noore Charlesi surmaga aastal 866 sai kuningriigi tema vend Louis II Kogeleja, ja kui aastal 877 sai Louis frankide kuningaks, oli Akvitaania täielikult sulandunud Frangi krooni.
Aastal 845 sõlmitud lepinguga Charles II Paljaspea ja Pippin II vahel kahanes kuningriik Poitou, Saintonge'i ja Angoumois'i kaotuse võrra piirkonna loodeosas, mis anti Poitiers' krahvile Rainulf I-le. Juba taastatud Akvitaania hertsogi tiitlit kandis nüüd Rainulf, kuigi seda nõudsid ka Toulouse'i krahvid. Uus Akvitaania hertsogkond (sealhulgas kolm juba mainitud piirkonda) jäi vaatamata frangi ülemisandate mittenõustumisele Ramulfi järglaste kätesse aastani 893, kui krahv Rainulf II mürgitati kuningas Charles III (või Charles Lihtsameelse) käsul. Charles kinkis siis hertsogkonna Cluny kloostri asutajale, Auvergne'i krahvile Guillaume Vagale, kellele aastal 918 järgnes tema vennapoeg krahv Guillaume II, kes suri aastal 926.
Hertsogid järgnesid üksteisele, kellest üks, Guillaume IV, võitles Prantsusmaa kuninga Hugues Capet' vastu, ja teine, Guillaume V Suur, suutis märgatavalt tugevdada ja laiendada oma võimu, kuigi tal nurjus püüe saada Lombardia kroon. Guillaume'i hertsogkond ulatus peaaegu vana Rooma Gallia Aquitania piirideni, kuid ei ulatunud Garonne'ist lõunasse, see piirkond oli gaskoonide valduses. Guillaume suri aastal 1030. Guillaume VIII ühendas 1052. aastal võidetud Gaskoonia hertsogkonna, 1058. aastal päritud Akvitaaniaga.

Anjou

Guillaume IX (suri aastal 1127), kes oli hertsog aastast 1087, oli kuulus ristisõdija ja trubaduur. Guillaume X (suri aastal 1137) andis oma tütre Eleanori naiseks Prantsusmaa kuningale Louis VII-le ja Akvitaania oli kaasavaraks. Kui Eleanor lahutas Louis'st ja abiellus aastal 1152 Inglismaa kuninga Henry II-ga, läks hertsogkond Inglise kroonile. Olles surunud maha mässu oma uues valduses, andis Henry II selle oma pojale Richardile. Kui Inglismaa kuningas Richard I Lõvisüda aastal 1199 suri, läks see tagasi Eleanorile ja pärast tema surma viis aastat hiljem sulandus see Inglise krooni ja edaspidi järgis see teiste Prantsusmaal asuvate Inglise valduste, nagu Normandia ja Anjou, saatust.
Akvitaania Inglise kuningate valduses ulatus Loire'ist Püreneedeni, kuid selle ulatust piirasid kagust Toulouse'i krahvide laienevad maad. Nimi Guyenne, tuletis Akvitaaniast, näib tulevat kasutusse umbes 10. sajandil, ja järgnev Akvitaania ajalugu on Gascogne'i ja Guyenne'i ajalugu.

Õigus

Rooma provintsi Gallia Aquitania ja Läänegootide kuningriigi (418–721) järglasriikidena pärisid Aquitania (Akvitaania) ja Languedoc (Toulouse) läänegootide õiguse ja Rooma õiguse, mis kombineerituna andsid naistele rohkem õigusi, kui nende kaasaegsed teistes Euroopa osades. Eriti Lex Visigothorumiga, mis anti välja aastatel 642 ja 643 ja laiendati Rekkeswinthi koodeksiga aastal 653, võisid naised pärida maa ja tiitli ja hallata seda sõltumatult oma abikaasadest või meessugulastest, käsutada oma vara testamendiga, kui neil ei olnud pärijaid, ja naised said end esindada ja olla kohtus tunnistajad 14. eluaastast ning korraldada oma abielu 20. eluaastast. Sellest tulenevalt oli meest eelistav esmasünniõigus praktiseeritud pärimisõigus aadli seas.